CELEX: 52020PC0832
Language: mt
Date: 2021-01-27
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bl-Artikolu 164 tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Enerġija Atomika Ewropea fir-rigward tal-adozzjoni ta’ deċiżjoni li temenda l-Protokoll dwar l-Irlanda/l-Irlanda ta’ Fuq għal dak il-Ftehim

IL-KUMMISSJONI EWROPEA
            Brussell, 27.1.2021
            COM(2020) 832 final/2
            2020/0367(NLE)
            COM(2020) 832 final of 10.12.2020 downgraded on 27.1.2021.
            Proposta għal
            DEĊIŻJONI TAL-KUNSILL 
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bl-Artikolu 164 tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Enerġija Atomika Ewropea fir-rigward tal-adozzjoni ta’ deċiżjoni li temenda l-Protokoll dwar l-Irlanda/l-Irlanda ta’ Fuq għal dak il-Ftehim
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Il-Kummissjoni tipproponi li l-Kunsill jistabbilixxi l-pożizzjoni li għandha tittieħed f’isem l-Unjoni fil-Kumitat Konġunt stabbilit bil-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (“il-Ftehim dwar il-Ħruġ”) dwar deċiżjoni tal-Kumitat Konġunt li temenda dak il-Ftehim.
            
            
               2.Kuntest tal-proposta
            
            
               2.1.Il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika
            
            
               Il-Ftehim dwar il-Ħruġ jistabbilixxi l-arranġamenti għall-ħruġ ordnat tar-Renju Unit mill-Unjoni u mill-Euratom. Il-Ftehim dwar il-Ħruġ daħal fis-seħħ fl-1 ta’ Frar 2020.
            
            
               2.2.Il-Kumitat Konġunt
            
            
               Il-Kumitat Konġunt stabbilit skont l-Artikolu 164(1) tal-Ftehim dwar il-Ħruġ huwa magħmul minn rappreżentanti tal-Unjoni u tar-Renju Unit. Huwa kopresedut mill-Unjoni u mir-Renju Unit. L-Anness VIII tal-Ftehim dwar il-Ħruġ jistabbilixxi r-regoli ta’ proċedura tal-Kumitat Konġunt. Il-Kumitat Konġunt jiltaqa’ mill-inqas darba fis-sena jew fuq talba tal-Unjoni jew tar-Renju Unit u jistabbilixxi l-iskeda tal-laqgħat u l-aġenda tiegħu b’kunsens reċiproku. 
            
            
               Il-kompiti tal-Kumitat Konġunt huma stabbiliti fl-Artikolu 164 tal-Ftehim dwar il-Ħruġ u jikkonsistu fil-parti l-kbira minn:
            
            
               ·is-sorveljanza tal-implimentazzjoni u l-applikazzjoni tal-Ftehim direttament jew permezz tal-ħidma tal-kumitati speċjalizzati li jirrapportaw lilu;
            
            
               ·l-adozzjoni ta’ deċiżjonijiet u rakkomandazzjonijiet, inklużi emendi għall-Ftehim fil-każijiet previsti fih;
            
            
               ·il-prevenzjoni ta’ problemi u s-soluzzjoni ta’ tilwim li jista’ jinqala’ fir-rigward tal-interpretazzjoni u l-applikazzjoni tal-Ftehim.
            
            
               2.3.Id-deċiżjoni prevista tal-Kumitat Konġunt
            
            
               Il-Kumitat Konġunt jista’ jadotta deċiżjoni li temenda l-Ftehim dwar il-Ħruġ, skont l-Artikolu 164(5)(d) tal-Ftehim, biex jikkoreġi l-iżbalji, biex jindirizza omissjonijiet jew nuqqasijiet oħra, jew biex jindirizza sitwazzjonijiet mhux previsti meta ġie ffirmat il-Ftehim dwar il-Ħruġ, dment li l-modifiki ma jemendawx l-elementi essenzjali tal-Ftehim.
            
            
               L-għan tad-deċiżjoni prevista huwa li tindirizza l-iżbalji li ma jemendawx l-elementi essenzjali tal-Ftehim dwar il-Ħruġ.
            
            
               Id-deċiżjoni prevista se tkun vinkolanti għall-Partijiet skont l-Artikolu 166(2) tal-Ftehim dwar il-Ħruġ. Skont ir-Regola Nru 9 tar-Regoli ta’ Proċedura, id-deċiżjonijiet adottati mill-Kumitat Konġunt għandhom jispeċifikaw id-data li fiha jidħlu fis-seħħ.
            
            
               3.Pożizzjoni li għandha tiġi adottata f’isem l-Unjoni
            
            
               Korrezzjoni tal-Anness 2 tal-Protokoll dwar l-Irlanda/l-Irlanda ta’ Fuq
            
            
               Il-Protokoll dwar l-Irlanda/l-Irlanda ta’ Fuq ġie stabbilit sabiex jindirizza ċ-ċirkostanzi uniċi fil-gżira tal-Irlanda fil-qafas tal-ħruġ tar-Renju Unit mill-Unjoni. Dan jinkludi dispożizzjonijiet biex tiġi evitata fruntiera fiżika bejn l-Irlanda u l-Irlanda ta’ Fuq u jipprevedi l-allinjament tal-Irlanda ta’ Fuq ma’ sett limitat ta’ regoli li huma relatati mas-Suq Uniku tal-Unjoni għall-oġġetti. L-Anness 2 tal-Protokoll fih lista tad-dispożizzjonijiet tal-liġi tal-Unjoni msemmija fl-Artikolu 5(4) tal-Protokoll, li japplikaw f’dan ir-rigward għall-Irlanda ta’ Fuq. Żewġ atti li jobbligaw lill-manifatturi ta’ vetturi ħfief ġodda biex gradwalment inaqqsu l-emissjonijiet speċifiċi medji ta’ CO2 ta’ vetturi ġodda rreġistrati fl-Unjoni ġew elenkati wkoll f’dan l-Anness bi żball, minkejja li mhumiex relatati mat-tqegħid fis-suq ta’ oġġetti fl-Unjoni. 
            
         
         
            
               4.Bażi ġuridika
            
            
               4.1.Bażi ġuridika proċedurali
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Id-deċiżjoni li l-Kumitat Konġunt huwa mitlub jadotta tikkostitwixxi att b’effetti legali. L-att previst ikun vinkolanti fuq id-dritt tal-Partijiet f’konformità mal-Artikolu 166(2) tal-Ftehim. 
            
            
               L-att previst ma jissupplimentax u ma jemendax il-qafas istituzzjonali tal-Ftehim.
            
            
               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) TFUE.
            
            
               L-uniku objettiv u kontenut tal-att previst jirrigwarda, minn naħa waħda, l-emendar tal-Ftehim biex jiġu indirizzati ommissjonijiet u nuqqasijiet, filwaqt li ma jiġux emendati l-elementi essenzjali fih, u, min-naħa l-oħra, jiġi emendat il-Ftehim f’każ speċifikament previst minn dan tal-aħħar.
            
            
               Il-konklużjoni tal-Ftehim kienet ibbażata fuq l-Artikolu 50(2) tat-Trattat dwar l-Unjoni Ewropea.
            
            
               Għalhekk, u skont il-prinċipju bażiku li att jista’ jiġi emendat biss b’att tal-istess tip, il-bażi ġuridika sostantiva tad-deċiżjoni proposta hija l-Artikolu 50(2) tat-Trattat dwar l-Unjoni Ewropea.
            
            
               4.2.Bażi ġuridika sostantiva
            
            
               Id-deċiżjoni dwar il-“Korrezzjonijiet” timplimenta l-Protokoll NI, li ġie konkluż abbażi tal-Artikolu 50. Peress li l-Protokoll tal-Irlanda ta’ Fuq huwa ftehim kummerċjali bejn l-UE u r-Renju Unit fir-rigward tal-Irlanda ta’ Fuq, il-bażi ġuridika hija wkoll l-Artikolu 207 TFUE.
            
            
               Għalhekk, il-bażi ġuridika sostantiva għad-deċiżjoni proposta hija l-Artikolu 50 TUE u l-Artikolu 207 TFUE.
            
            
               4.3.Konklużjoni
            
            
               Il-bażi ġuridika tad-deċiżjoni proposta jenħtieġ li tkun l-Artikolu 50 TUE u l-Artikolu 207 TFUE, flimkien mal-Artikolu 218(9) TFUE.
            
            
               5.Pubblikazzjoni tal-att previst
            
            
               Billi d-deċiżjoni tal-Kumitat tal-Kummerċ se jemenda l-Ftehim ta’ Sħubija Ekonomika, ikun xieraq li din tiġi ppubblikata f’Il-Ġurnal Uffiċjali tal-Unjoni Ewropea wara l-adozzjoni tagħha.
            
            
               2020/0367 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bl-Artikolu 164 tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Enerġija Atomika Ewropea fir-rigward tal-adozzjoni ta’ deċiżjoni li temenda l-Protokoll dwar l-Irlanda/l-Irlanda ta’ Fuq għal dak il-Ftehim
            
         
         
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar l-Unjoni Ewropea, u b’mod partikolari l-Artikolu 50(2) tiegħu, 
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (“il-Ftehim dwar il-Ħruġ”) ġie konkluż mill-Unjoni permezz tad-Deċiżjoni tal-Kunsill (UE) 2020/135
                  1
                  tat-30 ta’ Jannar 2020 u daħal fis-seħħ fl-1 ta’ Frar 2020. 
            
            
               (2)L-Artikolu 164(5)(d) tal-Ftehim dwar il-Ħruġ jagħti s-setgħa lill-Kumitat Konġunt li jadotta deċiżjonijiet li jemendaw lil dak il-Ftehim, dment li tali emendi jkunu meħtieġa biex jikkoreġu żbalji, biex jindirizzaw l-ommissjonijiet jew nuqqasijiet oħrajn, jew biex jindirizzaw sitwazzjonijiet li ma kinux previsti meta ġie ffirmat il-Ftehim, u dment li tali deċiżjonijiet ma jemendawx l-elementi essenzjali ta’ dak il-Ftehim. Skont l-Artikolu 166(2) tal-Ftehim dwar il-Ħruġ, id-deċiżjonijiet adottati mill-Kumitat Konġunt huma vinkolanti għall-Unjoni u għar-Renju Unit. L-Unjoni u r-Renju Unit għandhom jimplimentaw it-tali deċiżjonijiet, li jeħtieġ li jkollhom l-istess effett legali tal-Ftehim dwar il-Ħruġ. F’konformità mal-Artikolu 182 tal-Ftehim dwar il-Ħruġ, il-Protokoll dwar l-Irlanda/l-Irlanda ta’ Fuq jifforma parti integrali minn dak il-Ftehim.
            
            
               (3)Bi żball, żewġ atti legali dwar il-prestazzjoni tal-emissjonijiet tas-CO2 ta’ karozzi u vannijiet ġodda rreġistrati fl-Unjoni ġew elenkati fil-punt 9 tal-Anness 2 tal-Protokoll dwar l-Irlanda/l-Irlanda ta’ Fuq. Għall-kuntrarju ta’ leġiżlazzjoni oħra elenkata fl-Anness 2 u magħmula applikabbli mill-Artikolu 5(4) tal-Protokoll dwar l-Irlanda/l-Irlanda ta’ Fuq, dawn iż-żewġ Regolamenti mhumiex relatati mat-tqegħid fis-suq ta’ oġġetti fl-Unjoni. Għalhekk għandhom jitneħħew minn dak l-Anness. 
            
            
               (4)Att legali wieħed dwar il-plastik li jintuża darba biss jirrigwarda t-tqegħid fis-suq ta’ tali oġġetti u l-moviment liberu tal-oġġetti, għalkemm parzjalment biss. Huma biss dawk id-dispożizzjonijiet li huma essenzjali għall-applikazzjoni tar-regoli tas-suq intern fir-rigward tal-Irlanda ta’ Fuq li għandhom jiġu inklużi fl-Anness 2 tal-Protokoll. 
            
            
               (5)Jenħtieġ li l-Kumitat Konġunt jadotta deċiżjoni skont l-Artikolu 164(5)(d) tal-Ftehim dwar il-Ħruġ biex jindirizza dawn l-iżbalji. 
            
            
               (6)Għaldaqstant, huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat Konġunt,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tittieħed f’isem l-Unjoni fil-Kumitat Konġunt stabbilit mill-Ftehim dwar il-Ħruġ dwar deċiżjoni tal-Kumitat Konġunt li għandha tittieħed f’konformità mal-Artikolu 164(5)(d) tiegħu għandha tkun li l-Ftehim dwar il-Ħruġ jiġi emendat kif ġej:
            
            
               Fl-Anness 2 tal-Protokoll dwar l-Irlanda/l-Irlanda ta’ Fuq, iż-żewġ entrati li ġejjin taħt “9. Vetturi bil-mutur, inklużi tratturi għall-agrikoltura u għall-forestrija”, wara l-entrata għar-“Regolament (UE) 2015/758 tal-Parlament Ewropew u tal-Kunsill tad-29 ta' April 2015 li jikkonċerna rekwiżiti għall-approvazzjoni skont it-tip għall-iskjerament tas-sistema eCall immuntata fil-vettura bbażata fuq is-servizz 112 u li jemenda d-Direttiva 2007/46”, għandha titħassar:
            
            
               –“Ir-Regolament (KE) Nru 443/2009 tal-Parlament Ewropew u tal-Kunsill tat- 23 ta' April 2009 li jistabbilixxi standards ta' rendiment għall-emissjonijiet minn karozzi ġodda tal-passiġġieri bħala parti mill-approċċ integrat tal-Komunità biex jitnaqqsu l-emissjonijiet ta' CO2 minn vetturi ħfief”
                  2
               ; kif ukoll 
            
            
               –“Ir-Regolament (KE) Nru 510/2011 tal-Parlament Ewropew u tal-Kunsill tal-11 ta' Mejju 2011 li jistabbilixxi standards ta’ rendiment fir-rigward tal-emissjonijiet tal-vetturi kummerċjali ħfief ġodda bħala parti mill-approċċ integrat tal-Unjoni biex jitnaqqsu l-emissjonijiet tas-CO2 minn vetturi ħfief”
                  3
               .
            
            
               Fl-Anness 2 tal-Protokoll, in-nota li ġejja għandha tiddaħħal taħt “25. Skart”, wara l-entrata għad-“Direttiva (UE) 2019/904 tal-Parlament Ewropew u tal-Kunsill tal-5 ta’ Ġunju 2019 dwar it-tnaqqis tal-impatt ta’ ċerti prodotti tal-plastik fuq l-ambjent”:
            
            
               “Fir-rigward tal-applikazzjoni ta’ dawk l-Artikoli u l-Partijiet għar-Renju Unit u fir-Renju Unit fir-rigward tal-Irlanda ta’ Fuq, kwalunkwe referenza għat-“3 ta’ Lulju 2021” fl-Artikoli 4(1), 14 u 17 (1) għandha tinqara bħala l-“1 ta’ Jannar 2022”. L-Artikoli 2, 3, 14 u 17, u l-Parti F tal-Anness, għandhom japplikaw biss sa fejn jirrigwardaw l-Artikoli 4 sa 7.”
            
            
               Fl-Anness 2 għall-Protokoll dwar l-Irlanda/l-Irlanda ta’ Fuq, għandhom jiżdiedu d-dispożizzjonijiet li ġejjin taħt “25. Skart”:
            
         
         
            
               –L-Artikoli 2 sa 7, 14 u 17 kif ukoll il-Partijiet A, B, C, D u F tal-Anness tad-Direttiva (UE) 2019/904 tal-Parlament Ewropew u tal-Kunsill tal-5 ta’ Ġunju 2019 dwar it-tnaqqis tal-impatt ta’ ċerti prodotti tal-plastik fuq l-ambjent
                  4
               .
            
            
               Artikolu 2
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 29, 31.1.2020, p. 1. 
               
               
                  
                     (2)
                  
                        ĠU L 140, 5.6.2009, p. 1.
               
               
                  
                     (3)
                  
                        ĠU L 145, 31.5.2011, p. 1.
               
               
                  
                     (4)
                  
                        ĠU L 155, 12.6.2019, p. 1.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 27.1.2021
            COM(2020) 832 final/2
            COM(2020) 832 final of 10.12.2020 downgraded on 27.1.2021.
            ANNESS 
            ta' 
            Proposta għal Deċiżjoni tal-Kunsill
            dwar il-pożizzjoni li għandha tittieħed f'isem l-Unjoni Ewropea fil-Kumitat Konġunt stabbilit permezz tal-Artikolu 164 tal-Ftehim dwar il-Ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u mill-Komunità tal-Enerġija Atomika Ewropea fir-rigward tal-adozzjoni ta' deċiżjoni li jiġi emendat il-Protokoll dwar l-Irlanda / l-Irlanda ta' Fuq għal dan il-Ftehim
            
               
         
         
            
               ANNESS 
            
            
               Id-Deċiżjoni Nru /2020 tal-Kumitat Konġunt stabbilit bil-Ftehim dwar il-Ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika
            
            
            
               ta’ [data] 2020
            
            
            
               li temenda l-Protokoll dwar l-Irlanda u l-Irlanda ta’ Fuq tal-Ftehim dwar il-Ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (“il-Protokoll dwar l-Irlanda / l-Irlanda ta’ Fuq”)
            
            
            
               IL-KUMITAT KONĠUNT, 
            
            
            
               Wara li kkunsidra l-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (“il-Ftehim dwar il-Ħruġ”), u b’mod partikolari l-Artikolu 164(5)(d) tiegħu, 
            
            
            
               Billi:
            
            
            
               (1)Il-punt (d) tal-Artikolu 164(5) tal-Ftehim dwar il-Ħruġ jagħti s-setgħa lill-Kumitat Konġunt stabbilit skont l-Artikolu 164(1) tiegħu (“il-Kumitat Konġunt”) li jadotta deċiżjonijiet li jemendaw il-Ftehim dwar il-Ħruġ, dment li tali emendi jkunu meħtieġa biex jikkoreġu żbalji, biex jindirizzaw ommissjonijiet jew nuqqasijiet oħrajn, jew biex jindirizzaw sitwazzjonijiet li ma kinux previsti meta ġie ffirmat il-Ftehim, u dment li tali deċiżjonijiet ma jemendawx l-elementi essenzjali ta’ dak il-Ftehim. Skont l-Artikolu 166(2) tal-Ftehim dwar il-Ħruġ, id-deċiżjonijiet adottati mill-Kumitat Konġunt huma vinkolanti għall-Unjoni u għar-Renju Unit. L-Unjoni u r-Renju Unit iridu jimplimentaw it-tali deċiżjonijiet, li jkollhom l-istess effett legali tal-Ftehim dwar il-Ħruġ. 
            
            
            
               (2)Skont l-Artikolu 182 tal-Ftehim dwar il-Ħruġ, il-Protokoll dwar l-Irlanda/l-Irlanda ta’ Fuq (“il-Protokoll”) jifforma parti integrali minn dak il-Ftehim. 
            
            
            
               (3)Żewġ atti legali dwar il-prestazzjoni tal-emissjonijiet ta’ CO2 ta’ karozzi u vannijiet ġodda rreġistrati fl-Unjoni li huma elenkati taħt l-intestatura 9 tal-Anness 2 tal-Protokoll u li saru applikabbli għar-Renju Unit u fir-Renju Unit fir-rigward tal-Irlanda ta’ Fuq permezz tal-Artikolu 5(4) ta’ dak il-Protokoll, mhumiex relatati mat-tqegħid fis-suq ta’ tali vetturi fl-Unjoni. Għalhekk għandhom jitneħħew mill-Anness 2 tal-Protokoll; 
            
            
         
         
            
               (4)Tmien atti legali li huma essenzjali għall-applikazzjoni tar-regoli tas-suq intern għall-prodotti fir-rigward tal-Irlanda ta’ Fuq u li tħallew barra fiż-żmien tal-adozzjoni, għandhom jiżdiedu mal-Anness 2 tal-Protokoll. 
            
            
            
               (5)Sabiex jiġi ċċarat il-kamp ta’ applikazzjoni ta’ ċerti atti diġà elenkati fl-Anness 2 għall-Protokoll, għandhom jiżdiedu tliet noti ma’ dak l-Anness; 
            
            
            
               ADOTTA DIN ID-DEĊIŻJONI:
            
            
               Artikolu 1
            
            
               L-Anness 2 tal-Protokoll għall-Ftehim dwar il-Ħruġ għandu jiġi emendat kif ġej:
            
            
            
               1.taħt l-intestatura "9. Vetturi bil-mutur, inklużi tratturi għall-agrikoltura u għall-forestrija”, l-annotazzjonijiet li ġejjin għandhom jitħassru:
            
            
               "–
                     Ir-Regolament (KE) Nru 443/2009 tal-Parlament Ewropew u tal-Kunsill tat- 23 ta' April 2009 li jistabbilixxi standards ta' rendiment għall-emissjonijiet minn karozzi ġodda tal-passiġġieri bħala parti mill-approċċ integrat tal-Komunità biex jitnaqqsu l-emissjonijiet ta' CO2 minn vetturi ħfief
            
            
               "–
                     Ir-Regolament (UE) Nru 510/2011 tal-Parlament Ewropew u tal-Kunsill tal-11 ta' Mejju 2011 li jistabbilixxi standards ta’ rendiment fir-rigward tal-emissjonijiet tal-vetturi kummerċjali ħfief ġodda bħala parti mill-approċċ integrat tal-Unjoni biex jitnaqqsu l-emissjonijiet tas-CO2 minn vetturi ħfief”
            
            
            
               2.taħt l-intestatura "6. Regolamenti dwar salvagwardji bilaterali", għandha tiżdied l-entrata li ġejja: 
            
            
               "–
                     Regolament (UE) 2019/287 tal-Parlament Ewropew u tal-Kunsill tat-13 ta' Frar 2019 li jimplimenta klawżoli ta' salvagwardja bilaterali u mekkaniżmi oħra li jippermettu l-irtirar temporanju ta' preferenzi f'ċerti ftehimiet kummerċjali konklużi bejn l-Unjoni Ewropea u pajjiżi terzi
                  1
               ”;
            
            
            
               3.taħt l-intestatura "23. Sustanzi kimiċi u relatati”, għandha tiżdied l-entrata li ġejja:
            
            
               "–
                     li jemenda r-Regolament tal-Kunsill (KE) Nru 111/2005 li jistabbilixxi regoli għall-monitoraġġ tal-kummerċ fil-prekursuri tad-droga bejn l-UNjoni u pajjiżi terzi
                  2
               *";
            
            
            
               4.taħt l-intestatura "25. Skart”, għandha tiżdied l-entrata li ġejja: 
            
            
               "–
                     L-Artikoli 2 sa 7, l-Artikoli 14 u 17 u l-Partijiet A, B, C, D u F tal-Anness tad-Direttiva (UE) 2019/904 tal-Parlament Ewropew u tal-Kunsill tal-5 ta’ Ġunju 2019 dwar it-tnaqqis tal-impatt ta’ ċerti prodotti tal-plastik fuq l-ambjent
                  3
               *”;
            
         
         
            
            
               5.taħt l-intestatura "29. Ikel - ġenerali”, għandha tiżdied l-entrata li ġejja: 
            
            
               "–
                     Id-Direttiva 2011/91/UE tal-Parlament Ewropew u tal-Kunsill tat-13 ta' Diċembru 2011 dwar l-indikazzjonijiet jew il-marki li jidentifikaw il-lott li għalih jappartjeni oġġett tal-ikel
                  4
               "; 
            
            
            
               6.taħt l-intestatura "42. Materjal riproduttiv tal-pjanti”, għandhom jiżdiedu l-entrati li ġejjin: 
            
            
               "–
                     Id-Direttiva tal-Kunsill 66/401/KEE tal-14 ta’ Ġunju 1996 dwar il-marketing ta' żerriegħa ta' pjanti għall-għalf
                  5
               
            
            
               –
                     Id-Direttiva tal-Kunsill 98/56/KE tal-20 ta' Lulju 1998 dwar it-tqegħid fis-suq  tal-materjali tal-propagazzjoni tal-pjanti ornamentali
                  6
               
            
            
               –
                     Id-Direttiva tal-Kunsill 2008/72/KE tal-15 ta' Lulju 2008 dwar it-tqegħid fis-suq ta' ħxejjex ta' propagazzjoni u materjal taż-żrigħ, barra ż-żerriegħa
                  7
               "; 
            
            
            
               7.taħt l-intestatura "47. Oħrajn”, għandha tiżdied l-entrata li ġejja:
            
            
               "–
                     Ir-Regolament (UE) 2019/880 tal-Parlament Ewropew u tal-Kunsill dwar l-introduzzjoni u l-importazzjoni ta’ beni kulturali”
            
            
            
               8.taħt l-intestatura "4. Aspetti ġenerali relatati mal-kummerċ”, wara l-entrata għar-“Regolament (UE) Nru 978/2012 tal-Parlament Ewropew u tal-Kunsill tal-25 ta’ Ottubru 2012 li japplika skema ta’ preferenzi tariffarji ġeneralizzati u li jħassar ir-Regolament tal-Kunsill (KE) Nru 732/2008”, għandha tiddaħħal in-nota li ġejja: 
            
            
               “Mingħajr preġudizzju għall-fatt li l-preferenzi tariffarji għal pajjiżi eliġibbli skont is-Sistema Ġenerali ta’ Preferenzi tal-Unjoni għandhom ikunu applikabbli fir-Renju Unit fir-rigward tal-Irlanda ta’ Fuq:
            
            
               –ir-referenzi għal ‘Stat Membru’ fl-Artikolu 9(1)(c)(ii), u fil-Kapitolu VI [Dispożizzjonijiet ta’ Salvagwardja u Sorveljanza] tar-Regolament (UE) Nru 978/2012 ma għandhomx jinqraw bħala li jinkludu lir-Renju Unit fir-rigward tal-Irlanda ta’ Fuq; 
            
            
               –ir-referenzi għas-“suq tal-Unjoni’” fl-Artikolu 2(k) u l-Kapitolu VI [Dispożizzjonijiet ta’ Salvagwardja u Sorveljanza] fir-Regolament (UE) Nru 978/2012 ma għandhomx jinqraw li jinkludu s-suq tar-Renju Unit fir-rigward tal-Irlanda ta’ Fuq; kif ukoll
            
            
               –ir-referenzi għal “produtturi tal-Unjoni” u għal “industrija tal-Unjoni” fir-Regolament (UE) Nru 978/2012 ma għandhomx jinqraw li jinkludu l-produtturi jew l-industrija tar-Renju Unit fir-rigward tal-Irlanda ta’ Fuq.”;
            
            
            
               9.taħt l-intestatura "5. Strumenti għad-difiża tan-negozju”, direttament taħt l-intestatura, għandha tiddaħħal in-nota li ġejja:
            
            
               “Mingħajr preġudizzju għall-fatt li l-miżuri ta’ difiża tal-kummerċ tal-Unjoni għandhom ikunu applikabbli fir-Renju Unit fir-rigward tal-Irlanda ta’ Fuq, ir-referenzi għal ‘Stati Membri’ jew ‘l-Unjoni’ fir-Regolament (UE) 2016/1036, ir-Regolament (UE) 2016/1037, ir-Regolament (UE) 2015/478 u r-Regolament 2015/755 ma għandhomx jinqraw li jinkludu lir-Renju Unit fir-rigward tal-Irlanda ta’ Fuq. Barra minn hekk, l-importaturi li ħallsu dazji antidumping jew kumpensatorji tal-Unjoni fuq l-importazzjoni ta’ oġġetti li kienu rilaxxati mid-dwana fl-Irlanda ta’ Fuq jistgħu jitolbu biss għal rifużjoni ta’ dazji bħal dawn skont l-Artikolu 11(8) tar-Regolament (UE) 2016/1036 jew l-Artikolu 21 tar-Regolament (UE) 2016/1037, rispettivament.”;
            
         
         
            
            
               10.taħt l-intestatura "6. Regolamenti dwar salvagwardji bilaterali ", direttament taħt l-intestatura, għandha tiddaħħal in-nota li ġejja:
            
            
               “Mingħajr preġudizzju għall-fatt li l-miżuri ta’ salvagwardja bilaterali tal-Unjoni japplikaw fir-Renju Unit fir-rigward tal-Irlanda ta’ Fuq, ir-referenzi għal “Stati Membri” jew “l-Unjoni” fir-regolamenti elenkati hawn taħt ma għandhomx jinqraw li jinkludu lir-Renju Unit fir-rigward tal-Irlanda ta’ Fuq.”;
            
            
            
               11.taħt l-intestatura "25. Skart”, wara l-entrata għad-”Direttiva (UE) 2019/904 tal-Parlament Ewropew u tal-Kunsill tal-5 ta’ Ġunju 2019 dwar it-tnaqqis tal-impatt ta’ ċerti prodotti tal-plastik fuq l-ambjent”, għandha tiddaħħal in-nota li ġejja: 
            
            
               “Fir-rigward tal-applikazzjoni ta’ dawk l-Artikoli u l-Partijiet għar-Renju Unit u fir-Renju Unit fir-rigward tal-Irlanda ta’ Fuq, kwalunkwe referenza għat-“3 ta’ Lulju 2021” fl-Artikoli 4(1), 14 u 17(1) għandha tinqara bħala “1 ta’ Jannar 2022”. L-Artikoli 2, 3, 14 u 17, u l-Parti F tal-Anness, għandhom japplikaw biss sa fejn jirrigwardaw l-Artikoli 4 sa 7.”.
            
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum wara d-data tal-adozzjoni tagħha.
            
            
            
               Magħmul fi …,
            
            
               Għall-Kumitat Konġunt 
            
            
               Il-Kopresidenti
            
            
         
         
            
                  
                     (1)
                  
                        ĠU L 53, 22.2.2019, p. 1.
               
               
                  
                     (2)
                  
                        ĠU L 22, 26.1.2005, p. 1.
               
               
                  
                     (3)
                  
                        ĠU L 155, 12.6.2019, p. 1.
               
               
                  
                     (4)
                  
                        ĠU L 334, 16.12.2011, p. 1.
               
               
                  
                     (5)
                  
                        ĠU 125, 11.7.1966, p. 2298, edizzjoni speċjali bl-Ingliż: Serje I Volum 1965–1966 P. 132.
               
               
                  
                     (6)
                  
                        ĠU L 226, 13.8.1998, p. 16.
               
               
                  
                     (7)
                  
                        ĠU L 205, 1.8.2008, p. 28.